CELEX: 52021DP0444
Language: mt
Date: 2021-11-11 00:00:00
Title: Deċiżjoni tal-Parlament Ewropew tal-11 ta' Novembru 2021 dwar it-talba għat-tneħħija tal-immunità ta' Harald Vilimsky (2021/2073(IMM))

20.5.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 205/55
               
            
         P9_TA(2021)0444
         Talba għat-tneħħija tal-immunità ta' Harald Vilimsky
         Deċiżjoni tal-Parlament Ewropew tal-11 ta' Novembru 2021 dwar it-talba għat-tneħħija tal-immunità ta' Harald Vilimsky (2021/2073(IMM))
         (2022/C 205/07)
         
            Il-Parlament Ewropew,
         
                     —
                  
                  
                     wara li kkunsidra t-talba għat-tneħħija tal-immunità ta' Harald Vilimsky, imressqa mill-Uffiċċju tal-Prosekutur Pubbliku fi Vjenna u trażmessa fis-7 ta' Mejju 2021 mill-Kap tar-Rappreżentanza Permanenti tal-Awstrija lill-UE b'rabta mal-proċedimenti kriminali, u mħabbra fis-seduta plenarja fl-20 ta' Mejju 2021,
                  
               
                     —
                  
                  
                     wara li sema' lil Harald Vilimsky, skont l-Artikolu 9(6) tar-Regoli ta' Proċedura tiegħu,
                  
               
                     —
                  
                  
                     wara li kkunsidra l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att tal-20 ta' Settembru 1976 dwar l-elezzjoni tal-Membri tal-Parlament Ewropew b'suffraġju universali dirett,
                  
               
                     —
                  
                  
                     wara li kkunsidra s-sentenzi mogħtija mill-Qorti tal-Ġustizzja tal-Unjoni Ewropea fil-21 ta' Ottubru 2008, fid-19 ta' Marzu 2010, fis-6 ta' Settembru 2011, fis-17 ta' Jannar 2013 u fid-19 ta' Diċembru 2019 (1),
                  
               
                     —
                  
                  
                     wara li kkunsidra l-Artikolu 57(2) u (3) tal-Kostituzzjoni Awstrijaka,
                  
               
                     —
                  
                  
                     wara li kkunsidra l-Artikoli 5(2), 6(1) u 9 tar-Regoli ta' Proċedura tiegħu,
                  
               
                     —
                  
                  
                     wara li kkunsidra r-rapport tal-Kumitat għall-Affarijiet Legali (A9-0303/2021),
                  
               
                     A.
                  
                  
                     billi l-Uffiċċju tal-Prosekutur Pubbliku ta' Vjenna talab it-tneħħija tal-immunità ta' Harald Vilimsky, Membru tal-Parlament Ewropew, sabiex jibda proċedimenti ta' prosekuzzjoni kriminali b'rabta mar-reat ta' approprjazzjoni indebita skont it-Taqsima 153(1) u (3), fil-Prim'Istanza, u r-reat ta' involviment f'miżapproprjazzjoni ta' fondi skont it-Taqsimiet 12, it-tieni alternattiva, u 133(1) u (2), fil-Prim'Istanza, u l-użu ħażin ta' fondi skont it-Taqsima 153b(1), (2) u (3) tal-Kodiċi Kriminali Awstrijak;
                  
               
                     B.
                  
                  
                     billi Harald Vilimsky ħadem bħala uffiċjal finanzjarju tal-grupp tal-Assemblea Nazzjonali tal-Partit tal-Libertà Awstrijaka (FPÖ) mis-27 ta' Ottubru 2006 sat-23 ta' Ottubru 2019; billi ġie elett fil-Parlament Ewropew insegwitu tal-elezzjonijiet tal-Parlament Ewropew ta' Mejju 2019;
                  
               
                     C.
                  
                  
                     billi mill-1 ta' Ottubru 2011 sat-13 ta' Awwissu 2019, Harald Vilimsky allegatament abbuża mill-awtorità tiegħu biex jagħmel użu minn kontijiet bankarji li jappartjenu lill-grupp parlamentari tal-FPÖ fl-Assemblea Nazzjonali Awstrijaka, billi rranġa għall-ħlas ta' kontijiet permezz ta' trasferimenti regolari mill-kont tal-grupp tal-Assemblea Nazzjonali tal-FPÖ għas-servizzi tal-mobiles użati għal skopijiet kompletament privati minn parti terza, li rriżulta f'telf finanzjarju lill-grupp tal-Assemblea Nazzjonali tal-FPÖ;
                  
               
                     D.
                  
                  
                     billi huwa allegatament uża l-fondi mogħtija lill-grupp tal-Assemblea Nazzjonali tal-FPÖ għal skopijiet lil hinn mill-kamp ta' applikazzjoni definiti fit-Taqsima 1 tal-Att dwar il-Finanzjament tal-Gruppi Parlamentari Awstrijaċi tal-1985 (KlubFG), u billi allegatament għamel dan b'għarfien sħiħ tal-fatt li s-servizzi mħallsa ma kinux relatati mal-partit;
                  
               
                     E.
                  
                  
                     billi l-allegat reat ma jittratta ebda opinjoni espressa jew vot mitfugħ fil-qadi tad-dmirijiet ta' Membru tal-Parlament Ewropew skont il-finijiet tal-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea;
                  
               
                     F.
                  
                  
                     billi l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea jiddikjara li l-Membri tal-Parlament Ewropew igawdu, fit-territorju tal-Istat tagħhom stess, l-immunitajiet mogħtija lill-membri tal-parlament ta' dak l-Istat;
                  
               
                     G.
                  
                  
                     billi l-Artikolu 57(2) u (3) tal-Kostituzzjoni Awstrijaka jistipula li:
                     
                        “2.   Il-membri tal-Kunsill Nazzjonali jistgħu jiġu arrestati biss għal reat kriminali bil-kunsens tal-Kunsill Nazzjonali, bl-eċċezzjoni ta' każ fejn jinqabdu waqt li qed jikkommettu delitt. Bl-istess mod, it-tiftix ta' djar ta' membri tal-Kunsill Nazzjonali jeħtieġ il-kunsens tal-Kunsill Nazzjonali.
                     
                     
                        3.   Inkella, il-membri tal-Kunsill Nazzjonali jistgħu jiġu mħarrka b'mod uffiċjali biss minħabba att punibbli, bil-kunsens tal-Kunsill Nazzjonali, jekk ovvjament ma jkollu l-ebda rabta mal-attività uffiċjali tad-deputat inkwistjoni. Madankollu, l-aġenzija (Behörde) trid titlob deċiżjoni mill-Kunsill Nazzjonali dwar l-eżistenza ta' tali konnessjoni jekk id-deputat ikkonċernat jew terz tal-membri tal-Kumitat Permanenti li huwa fdat b'dawn il-kwistjonijiet, jitlob dan. Fil-każ ta' talba bħal din, kwalunkwe azzjoni uffiċjali ta' prosekuzzjoni għandha tieqaf jew tintemm immedjatament.”;
                     
                  
               
                     H.
                  
                  
                     billi, minn naħa, il-Parlament ma jistax jitqies bħala qorti u, min-naħa l-oħra, il-Membru ma jistax, fil-kuntest ta' proċedura għat-tneħħija tal-immunità, jitqies bħala “akkużat” (2);
                  
               
                     I.
                  
                  
                     billi l-iskop tal-immunità parlamentari huwa li jipproteġi lill-Parlament u lill-Membri tiegħu minn proċedimenti ġudizzjarji fir-rigward tal-attivitajiet imwettqa fil-qadi tad-dmirijiet parlamentari tagħhom u li ma jistgħux jiġu separati minn dawk id-dmirijiet;
                  
               
                     J.
                  
                  
                     billi f'dan il-każ, il-Parlament ma sab l-ebda evidenza ta' fumus persecutionis, jiġifieri elementi fattwali li jindikaw li l-intenzjoni wara l-proċediment legali tista' tkun li ssir ħsara lill-attività politika ta' Membru u b'hekk lill-Parlament Ewropew;
                  
               
            1.   
            
               Jiddeċiedi li jneħħi l-immunità ta' Harald Vilimsky;
            
         
         
            2.   
            
               Jagħti istruzzjonijiet lill-President tiegħu biex jgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika tal-Awstrija u lil Harald Vilimsky.
            
         
         
            (1)  Is-sentenza tal-Qorti tal-Ġustizzja tal-21 ta' Ottubru 2008, Marra vs De Gregorio u Clemente, C 200/07 u C-201/07, ECLI:EU:C:2008:579; is-sentenza tal-Qorti Ġenerali tad-19 ta' Marzu 2010, Gollnisch vs il-Parlament, T-42/05, ECLI:EU:T:2010:102; is-sentenza tal-Qorti tal-Ġustizzja tas-6 ta' Settembru 2011, Patriciello, C 163/10, ECLI:EU:C:2011:543; is-sentenza tal-Qorti Ġenerali tas-17 ta' Jannar 2013, Gollnisch vs il-Parlament, T-346/11 u T-347/11, ECLI:EU:T:2013:23. is-sentenza tal-Qorti tal-Ġustizzja tad-19 ta' Diċembru 2019, Junqueras Vies, C-502/19, ECLI:EU:C:2019:1115.
         
            (2)  Is-sentenza tal-Qorti Ġenerali tat-30 ta' April 2019, Briois vs il-Parlament, T-214/18, ECLI:EU:T:2019:266.